DECRETO 85/2004, do 23 de abril, polo que se aproba a revisión dos plans de emerxencia exterior dos polígonos da Grela-Bens e Os Praceres-Lourizán.
CONSELLERÍA DE XUSTIZA, INTERIOR E ADMINISTRACIÓN LOCAL — III. OUTRAS DISPOSICIÓNS — 06/05/2004

O Real decreto 1254/1999, do 16 de xullo, polo que se aproban as medidas de control dos riscos inherentes aos accidentes graves en que interveñan substancias perigosas, establece no seu artigo 11 que as comunidades autónomas elaborarán os plans de emerxencia exterior das industrias afectadas polo artigo 9 do real decreto.
O Decreto 277/2000, do 9 de novembro, polo que se designan os órganos autonómicos competentes en materia de control dos riscos inherentes aos accidentes graves en que interveñan substancias perigosas, establece que é a Consellería de Xustiza, Interior e Administración Local, a través da Dirección Xeral de Interior e Protección Civil o órgano responsable da elaboración do plan de emerxencia exterior.
O Real decreto 407/1992, do 24 de abril, polo que se aproba a norma básica de protección civil, indica que os plans que teñan como obxecto os riscos químicos terán a consideración de plans especiais
O Decreto 56/2000, do 3 de marzo, polo que se regula a planificación, as medidas de coordinación e a actuación de voluntarios, agrupacións de voluntarios e entidades colaboradoras en materia de protección civil de Galicia, establece que os plans especiais que teñan un ámbito territorial de aplicación que non exceda da Comunidade Autónoma de Galicia serán aprobados polo Consello da Xunta de Galicia por proposta do conselleiro competente en materia de protección civil, logo do informe da Comisión Galega de Protección Civil.
O Plan de Emerxencia Exterior do polígono da Grela-Bens foi aprobado por orde do conselleiro da Presidencia e Administración Pública do 1 de xuño de 1995 e o Plan de Emerxencia do polígono dos Praceres-Lourizán foi aprobado por orde con conselleiro da Presidencia e Administración Pública do 15 de decembro de 1995.
Vista a certificación do secretario da Comisión Galega de Protección Civil en que se indica que na reunión da comisión do 5 de novembro de 2003 se emitiu informe favorable sobre a revisión dos anteditos plans.
Na súa virtude, por proposta do conselleiro de Xustiza, Interior e Administración Local e logo de deliberación do Consello da Xunta de Galicia na súa reunión do día vinte e tres de abril de dous mil catro,
DISPOÑO
Artigo único.-Aprobación da revisión dos plans de emerxencia exterior dos polígonos da Grela-Bens e Os Praceres-Lourizán.
1. Apróbase a revisión dos plans de emerxencia exterior dos polígonos da Grela-Bens e dos Praceres -Lourizán.
2. Os plans de emerxencia exterior dos polígonos da Grela-Bens e dos Praceres-Lourizán estarán á disposición do público na sede da Subdirección Xeral de Protección Civil da Consellería de Xustiza, Interior e Administración Local (rúa Roma, 25-27, Santiago de Compostela) e na súa páxina web
http://www.xunta.es/conselle/xi/dxipcemerxenciaquimica.htm
así como nas correspondentes xefaturas provinciais de protección civil.
Disposicións derradeiras
Primeira.-Desenvolvemento e execución.
Autorízase o conselleiro de Xustiza, Interior e Administración Local para realizar as modificacións de carácter técnico que procedan nos plans como resultado do avance científico-técnico e da evolución do densenvolvemento industrial que a criterio da Comisión Galega de Risco Químico non supoñan a necesidade dunha nova homologación dos plans.
Segunda.-Entrada en vigor.
Este decreto entrará en vigor o día seguinte ao da súa publicación no Diario Oficial de Galicia.
Santiago de Compostela, vinte e tres de abril de dous mil catro.
Manuel Fraga Iribarne
Presidente
Jesús C. Palmou Lorenzo
Conselleiro de Xustiza, Interior e Administración Local